als_Latn dik_Latn sag_Latn
“Vrasja e Maratit”, muzikali i parë në Teatrin KombëtarKulture e Mërkurë, 11 Mars, 2015 | 16:29 pm
Në një kohë kur politika është bërë aq imponuese në Shqipëri, saqë kudo dhe kurdo është tema kryesore e ditës, Arben Kumbaro ngjit në skenën e Teatrit Kombëtar një vepër mirëfilli politike.
Një nga ato vepra, që sipas tij “politikës ekstreme ia vë kokën në gijotinë”. Por këtë e thotë përmes një vepre që ka njohur sukses në të gjitha skenat botërore ku është vendosur, “Vrasja e Maratit”, e shkruar nga Peter Weiss. Një dramë pa një subjekt, ku bëhet teatër brenda teatrit, ku skenë është një spital psikiatrik dhe aktorë vetë pacientët. Një vepër, që ngjit në skenë 26 aktorë. Po ajo që e bën të veçantë këtë vepër, është elementi muzikë. “Vrasja e Maratit” mund të konsiderohet si muzikali i parë që ngjitet në skenën e Teatrit Kombëtar. Pas eksperimentit me videoprojeksionin në dramën “Liri në Bremen” po nga një autor gjerman, vjen një tjetër sprovë. Pas kërkimeve në elementet regjisoriale, në skenografi e kostumografi, Kumbaro i kthehet muzikës. Jo se ky element ka munguar në vepra të tjera, sidomos ato nga antikiteti ku kori është një personazh më vete, por kësaj here muzika dhe të kënduarit zë më shumë se një të tretën e veprës.
“Vrasja e Maratit” është një vepër që zgjat një orë e 35 minuta, prej të cilave 35 janë vetëm muzikë. Dhe gjithçka do të jetë “live”, si muzika që do të luhet, ashtu edhe pjesët e kënduara.
Aktorët jo vetëm do të aktrojnë, por edhe do të këndojnë në skenë. Muzika e krijuar nga Richard Peaslee për shfaqjen e vendosur nga Peter Brook në Royal Shakespeare Company mori përmasa të atilla, saqë jo vetëm u rimor në të tjera produksione, por u prodhua edhe në CD me 12 këngë. Në variantin shqip, muzika e krijuar nga Peaslee vjen përmes përpunimit muzikor të Mario Dedës dhe interpretimit të një bande muzikore me piano, perkusion, trombë e bas elektrik, që luajnë live në skenë. Për pjesët e muzikuara do të ngjiten në skenë aktorë e këngëtarë si Erand Sojli, Mateus Frroku, Egzona Ademi e Flaura Kureta, të cilët janë përzgjedhur për rolet e tyre me anë të një audicioni të hapur. Frroku e Ademi janë këngëtarë të njohur tashmë për publikun shqiptar.
als_Latn als_Latn als_Latn als_Latn als_Latn